ไฟเขียวแบงก์ขายยูนิตลิงค์
คปภ.เปิดทางแบงก์ โบรกเกอร์ ขายประกันยูนิตลิงค์ รับมือสินค้าเปลี่ยน จากเดิมให้เฉพาะตัวแทนรายบุคคล
21 มิ.ย. 2559

คปภ.เปิดทางแบงก์ โบรกเกอร์ ขายประกันยูนิตลิงค์ รับมือสินค้าเปลี่ยน จากเดิมให้เฉพาะตัวแทนรายบุคคล
นายอรรถพล พิบูลธนพัฒนา ผู้ช่วยเลขาธิการสายพัฒนา สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ออกประกาศให้นิติบุคคลขายประกันชีวิตควบการลงทุน หรือยูนิตลิงค์ ได้ตั้งแต่ต้นเดือน มิ.ย.ที่ผ่านมา ประกอบด้วย ธนาคารพาณิชย์ บริษัทนายหน้าประกันชีวิต หรือโบรกเกอร์ เพื่อรองรับตลาดยูนิตลิงค์ในอนาคตที่มีแนวโน้มจะเพิ่มมากขึ้น ทำให้ คปภ.ต้องปรับตัวให้ทันกับการเปลี่ยนแปลงของสินค้าและตลาด จากเดิมกฎหมายเก่าอนุญาตให้เฉพาะนายหน้ารายบุคคลที่มีใบอนุญาตผู้แนะนําการลงทุนด้านหลักทรัพย์เท่านั้น
แหล่งข่าวจากสมาคมประกันชีวิตไทย เปิดเผยว่า ผลจากแนวโน้มอัตราดอกเบี้ยเงินฝากต่ำ และมีความเป็นไปได้สูงที่จะติดลบในอนาคต ทำให้บริษัทประกันชีวิตเร่งออกกรมธรรม์ประกันชีวิตควบการลงทุน หรือยูนิตลิงค์ มากขึ้น ซึ่งเป็นแบบประกันที่คุ้มครองชีวิต และเงินส่วนหนึ่งจะนำไปลงทุนเพื่อหาผลตอบแทน ไม่ค้ำประกันผลตอบแทนขั้นต่ำเหมือนแบบประกันที่ขายอยู่ในปัจจุบัน
“แบบประกันยูนิตลิงค์ เป็นแบบที่บริษัทประกันชีวิตไม่ต้องแบกรับภาระความเสี่ยงจากดอกเบี้ยลงเพียงฝ่ายเดียว เพราะทำให้ลูกค้าจะต้องรับความเสี่ยงด้วย แต่หากบริษัทบริหารเงินลงทุนได้ผลตอบแทนมาก ลูกค้าก็จะได้รับผลตอบแทนมากขึ้นตาม แต่หากลงทุนแล้วขาดทุน ลูกค้าก็ต้องยอมรับผลขาดทุน” แหล่งข่าว เปิดเผย
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต กล่าวว่า บริษัทมีแผนที่จะออกยูนิตลิงค์ เช่นกัน ขณะนี้อยู่ระหว่างการวางระบบงาน คาดว่าจะออกได้ประมาณไตรมาส 4 ของปีนี้ เพื่อเป็นทางเลือกให้กับประชาชน และปรับสัดส่วนแบบประกันชีวิตให้เหมาะสมกับสภาพตลาดปัจจุบัน โดยเฉพาะทิศทางดอกเบี้ยเงินฝากที่อาจติดลบเหมือนในต่างประเทศ แต่จะไม่ทำตลาดกับประชาชนทั่วไป จะจับกลุ่มลูกค้าที่มีความรู้ความเข้าใจเรื่องการลงทุน และรับความเสี่ยงได้ในระดับหนึ่ง
“ตอนนี้ตลาดยูนิตลิงค์เพิ่งเริ่ม ยังมีช่องว่างให้เข้าไปทำตลาดได้อีกมาก ยิ่งดอกเบี้ยเงินฝากต่ำ จะทำให้สินค้ายูนิตลิงค์เพิ่มขึ้น จะเห็นว่าผู้เล่นในตลาดนี้เพิ่มขึ้นเรื่อยๆ” นายสวัสดิ์ กล่าว
ปัจจุบัน บริษัทที่ขายประกันยูนิตลิงค์ ประกอบด้วย บริษัทเอไอเอ ประเทศไทย บริษัท เมืองไทยประกันชีวิต บริษัทพรูเด็นเชียล ประกันชีวิต บริษัทกรุงไทย-แอกซ่า ประกันชีวิต บริษัท เอฟดับบลิวดี ประกันชีวิต บริษัท แมนูไลฟ์ ประกันชีวิต โดยปี 2558 ที่ผ่านมา เบี้ยประกันยูนิตลิงค์ทั้งระบบมีจำนวน 6,720 ล้านบาท